Papersnake/gushiwen huggingface dataset:
山
丁高林（清代）

东皇太一司花命，花落花开老岁华。
天地精英无着处，今朝开岁牡丹花。
千山桃李尽与台，独有梅花是相材。
定是傅岩传得种，年年商正又花开。
红尘世界梦都迷，我正闲吟得意诗。
夜气清时天地别，梅花头上看参旗。
李中丞宅夜宴送丘侍御赴江东便往辰州
韩翃（唐代）

积雪临阶夜，重裘对酒时。中丞违沈约，才子送丘迟。

一路三江上，孤舟万里期。辰州佳兴在，他日寄新诗。
前往焦山历代尊宿真赞 伦禅师
释怀深（宋代）

一著天衣无缝袄，平常话语暖如春。山蔬纸帐家风在，谁是当年听法人。
更漏子 其一 和阮亭与友人话秦淮旧事
吴绮（清代）

柳遮楼，花拂地。金粉六朝争丽。歌槛里，舞阑中。鸾笙醉软红。

燕飞忙，莺语咽。天宝何堪再说。愁黯黯，泪洒洒。孤灯白下桥。
送卫汝积归句曲
刘宰（宋代）

楼冈亭谷万山西，缥缈炊烟出翠微。归路正当清昼永，离怀莫怅白云飞。

学医要使人无费，问道须知昨已非。好向庭闱商略此，短章中或有玄机。
送君为从事东归
胡宿（宋代）

秋半饬归艎，轻桡入水乡。吴歌闻子夜，陶菊见重阳。

月浦鲵收浪，霜空鸟拂樯。南冠归未得，潘鬓莫苍浪。
和子华陪文潞公宴东田
范纯仁（宋代）

湍流湱湱走平田，清旷园林未暑天。绕圃曲堤都种竹，泛舟双沼不栽莲。

沙边白鹭翘来静，丛上幽花晚更妍。乘月陪欢忘夜久，莎间潜有露珠圆。
句
陈复休（唐代）

夜坐空庭月色微，一树寒梅发两枝。
九月二十九日到思溪庄避人事十月初四日过生
王炎（宋代）

僻远无来客，尫羸厌久生。
拥炉便独坐，扶杖懒徐行。
中岁失怙恃，晚年无弟兄。
绝知来日短，万事可忘情。
于鳞归绝不见客而独见余饮之酒又走使损饷绒褐予以吴丝答之而侑以诗
王世贞（明代）

故人三径新蓬蒿，雁门太守徒尔劳。斗酒风尘白日薄，椷书海尔青天高。

念欲报之吴缟带，何以遗余秦复陶。千秋衣被各何限，世途往往称绨袍。
万侍郎母夫人钱氏挽词
许及之（宋代）

亲归儿住可胜悲，儿第亲存各不知。一世苦心天乞与，百年荣养圣垂慈。

共传义激投簪语，合见恩除从橐时。不及联书朱氏母，可怜惟赋挽歌词。
送客曲
徐勉（南北朝）

袖缤纷。声委咽。馀曲未终高驾别。爵无算。景已流。空纡长袖客不留。
陆使君祠二首 其二
李流谦（宋代）

梁初奄巴蜀，仍有渡泸人。汲直馀蒸简，萧翁亦聚尘。

杰魂犹念沛，远梦不归秦。幻化元超忽，何劳问大钧。
陪卢中丞闲游山寺
皎然（唐代）

野寺出人境，舍舟登远峰。林开明见月，万壑静闻钟。

拥烛明山翠，交麾动水容。如何股肱守，尘外得相逢。
灵隐十咏 其五 鍊丹井
李孝光（元代）

人生百岁期，乃欲比金石。鬼神守丹火，龙虎泣玄液。

寒泉石已冻，繁露秋易碧。往者汲井生，高举有飞舄。
紫溪庄舍读癸丑壁间旧题转眼忽十八年同游十
刘学箕（宋代）

维亲与朋，杂然满坐。
华屋连甍，红紫毓移。
半世重游，雾迷烟锁。
慨然抚膺，谬悠老我。
劝赠李朝散
苏辙（宋代）

江雾霏霏作雪天，樽前醉倒不知寒。
后堂桃杏春犹晚，试觅酥花子细看。
再赋春寒
方回（元代）

已近江南煮酒天，单衣时节更重绵。
女郎斗草频呵手，老子看花剩耸肩。
归燕迎风帘外语，新鹅怯水岸问眠。
雪如柳絮絮如雪，醉眼难禁故放颠。
吴传朋郎中自出新意作游丝书妙绝一时士大夫皆赋诗为作数语书轴尾
周紫芝（宋代）

公孙舞浑脱，长史妙心画。老兵涂帚垩，中郎出飞帛。

得法自所涂，岂用规畴昔。随人作书奴，终与古人隔。

游丝最无事，何止但百尺。飞来若有态，吹去忽无迹。

使君看青天，意外得新格。映空疑有无，著纸互络绎。

神机殆天授，至技非人积。遂令一丝轻，可挂千金石。

聊将画沙锥，幻出虫网壁。我虽不解书，好书乃成癖。

公如傥有意，能事不敢迫。
荔枝
金暕（宋代）

金狄门前拜诏新，白龙台下拥朱轮。
蕉花雨里千兵路，荔子风中万马尘。
游虎丘
阎与道（宋代）

高僧足一丘，门外漫维舟。车马倦尘境，林泉清晚秋。

石分秦剑利，云伴女坟愁。回首群鸦暮，飞鸣丈室头。
句
韦绶（唐代）

在室愧屋漏。
题竹赠陈侍讲复职南京 其一
杨士奇（明代）

寻常去住难为别，况是平生心所亲。木落天寒岁华暮，白头人送白头人。
送泉州周尚书 其五
仲并（宋代）

身外从纷若，胸中固卓然。险夷唯故步，舒卷只遗编。

锦绣文千段，珠玑诗几联。我公今愈健，笔力敌中年。
宿隐静寺上人
周贺（唐代）

一宿五峰杯度寺，虚廊中夜磬声分。疏林未落上方月，

深涧忽生平地云。幽鸟背泉栖静境，远人当烛想遗文。

暂来此地歇劳足，望断故山沧海濆。
灯夕在告闻游人甚盛
宋祁（宋代）

火树缯山凤阙前，皇都美景属新年。
烟花并作长春国，日月潜移不夜天。
道上落梅飘脆管，陌头繁杏著游鞯。
须知钧会人同乐，莫叹秦侯抱疾眠。
夏晚望嵩亭有怀
罗邺（唐代）

正怜云水与心违，湖上亭高对翠微。尽日不妨凭槛望，

终年未必有家归。青蝉渐傍幽丛噪，白鸟时穿返照飞。

此地又愁无计住，一竿何处是因依。
始皇
徐钧（宋代）

三山有药身旋死，万世无期祚竟亡。
速死趋亡皆自取，鲍鱼才歇火咸阳。
玉楼春 雪夜
张令仪（清代）

空阶连夜风兼雪。罗纬低掩灯明灭。欲凭魂梦访天涯，茫茫一片伤心白。

正自愁人眠不得。芭蕉偏向风前折。明朝些事颇相宜，泥深或少催逋客。
挽刘枢密三首 其三
朱熹（宋代）

久矣身无用，前恩叹莫偿。岂期今老大，复此重悲伤。

泪向遗书尽，心随宿草荒。诸君那不死，恸绝鬓成霜。
同长源归南徐，寄子西、子烈、有道
韦应物（唐代）

东洛何萧条，相思邈遐路。策驾复谁游，入门无与晤。

还因送归客，达此缄中素。屡暌心所欢，岂得颜如故。

所欢不可暌，严霜晨凄凄。如彼万里行，孤妾守空闺。

临觞一长叹，素欲何时谐。
淮安望炀帝行宫
钟昌（明代）

江淮一望意悠然，水绕隋宫落雁前。宝应野云生古渡，广陵寒雁接荒烟。

寝园碧草馀春在，辇道飞花返照悬。回首帝城歌舞地，垂杨空拂钓鱼船。
别张思圣照磨
王士熙（元代）

柏台深处识风姿，南国春残送我时。幕府日长松影瘦，琴书窗我竹香迟。

山杯持酒分椰子，石密和浆摘荔支。从此朱厓明月夜，飞云频与寄相思。
宫词 其九十九
赵佶（宋代）

禁宫春色最妖妍，桃李扶疏满眼前。斗草踏青携伴侣，更寻何处画图仙。
一春
黄庚（元代）

花心醉日蝶先觉，柳眼窥春莺未知。
景物繁华易凋谢，一春消得几番诗。
初至安邑感赋
卢跃龙（明代）

岩城一望大如舠，匹马之官岂惮劳。壮志自怜新结绶，微名应愧旧同袍。

幄中明月俱尘土，镜底寒霜是鬓毛。四境弦歌何日冷，当年谁复笑牛刀。
午暑睡起忽怀范武子走笔当简 其六
许及之（宋代）

尔家阿换秀而温，三岁知音可共论。唱得痴顽三昧曲，新来何似许监门。
舞迎春（迎春乐）
贺铸（宋代）

云鲜日嫩东风软。雪初融、水清浅。粉□舞按迎春遍。似飞动、钗头燕。

深折梅花曾寄远。问谁为、倚楼凄怨。身伴未归鸿，犹顾恋、江南暖。
病足书怀二首 其一
邓云霄（明代）

谢客经秋不下堂，徐行择地亦安康。生来既乏逢迎骨，老去无心闹热肠。

捷足有人争逐鹿，覆车终是叹亡羊。静观世上劳劳者，始觉蒲团意味长。
赠贾司教先生
何景明（明代）

春风桃李绛帐，朝日苜蓿空盘。王公不志温饱，郑老岂为饥寒。
宫词
王珪（宋代）

纱幔薄垂金麦穗，帘鉤纖挂玉葱条。
楼西别起长春殿，香壁红泥透蜀椒。
早出仪凤门过狮子山有感而作
湛若水（明代）

忧世山容蹙，还过狮子山。即愁狮子吼，未放豹韬閒。

戍卒反金革，天兵压玉关。如闻飞檄报，生缚渠魁还。
酬盈祖中散
韩维（宋代）

勇脱尘冠尚壮年，高斋图史日萧然。
不教歌舞家规在，善作文章世学传。
道旧每思倾浊酒，仰高徒觉愧华颠。
相君昔展西陂尽，好约春风放画船。
题墨梅送友人
管讷（明代）

黄鹤楼中玉笛，看花吹彻春声。一别故人何处，江南月落参横。
僧园牡丹
宋祁（宋代）

朽壤真非托，奇葩惜见捐。
根深惟自庇，香酷索谁怜。
晚花仍晞日，斜柯但倚烟。
有人同寂寞，无地与回旋。
不预甘棠爱，羞将恶木连。
数奇飞将恨，形槁屈生贤。
已失南梅早，仍忧北枳迁。
荫云今让棘，生淤此饶莲。
钿毂排朝露，雕栏怅夜天。
驮金会见斸，无事苦憔妍。
冬初出游
陆游（宋代）

蹇驴渺渺涉烟津，十里山村发兴新。
青旆酒家黄叶寺，相逢俱是画中人。
摸鱼儿
刘辰翁（宋代）

正何须、阳关肠断，吴姬苦劝人酒。中年怀抱萦萦处，看取伴烟和柳。柳摇首。笑飞到家山，已是酴醿后。留连话旧。同溪上儿童，颇曾见我，有此故人否。
相逢地，还忆今宵三韭，青山只了迎候。东风自送归帆去，吹得乱红沾袖。暮云皱。听杜宇高高，啼向无何有。江花垂手。任春色重来，江花更好，难可少年又。
郊园秋日寄洛中友人
许浑（唐代）

楚水西来天际流，感时伤别思悠悠。一尊酒尽青山暮，

万里书回碧树秋。日落远波惊宿雁，风吹轻浪起眠鸥。

嵩阳亲友如相问，潘岳闲居欲白头。
晴日登盍簪楼用海屿韵纪兴 其六
霍与瑕（明代）

朱栏画艇碧波心，几被风吹雨打沉。晴日自除青藻尽，晚天仍系绿杨阴。

杯盘可泛元宵月，稚子能翻白雪吟。喧枥散林人尚健，何时还此盍华簪。
寄题正伦侄舫斋诗二首 其一
陈瓘（宋代）

此道若长川，行藏比溯沿。浪恬宁在我，维泛且随缘。

野色连幽岸，溪光接远天。欲离平险地，常使意超然。
谭贺州勉赋水仙花四绝
曾丰（宋代）

高固难为太素容，卑还恶紫又羞红。
柔黄软白交相混，色一归于正与中。
书南宁驿
傅若金（元代）

岁晚驱驰忆帝京，北风回首重关情。
中天日月回金阙，南极星关绕玉衡。
父老尚烦司马檄，蛮夷须用伏波兵。
也知文德能柔远，传道新恩欲罢征。
寄子华内翰时亦宿斋是夕风雨
刘敞（宋代）

君居白玉堂，我在红药署。出处岂不同，咫尺限相遇。

风雨闻鸡鸣，节物惊岁暮。思君正展转，梦中亦知路。
晨光亭夹径草深庵僧澄锄去之将种桃李
朱翌（宋代）

径荒随处长蓬蒿，忽告通幽且尽薅。
已问花翁移郁李，竟从金母折蟠桃。
住庵事简吾何力，种树功高子有劳。
吏用公材当小试，把锄来趁雨如膏。
自诲
释重显（宋代）

麟龙不为瑞，草木生光辉。三尺一丈六，且同携手归。

惭尔惩世师，巍巍何巍巍。
宿寿安山阴馆闻泉
崔橹（唐代）

一支清急万山来，穿竹喧飞破石苔。梦在故乡临欲到，

声闻孤枕却惊回。多愁鬓发余甘老，有限年光尔莫催。

缘忆旧游相似处，月明山响子陵台。
桐庐苏七太守通判晏鲁望远寄倡和之什辄伸记美
张伯玉（宋代）

桐君圃外州，树石最清幽。水截三吴秀，山当百粤秋。

岩坰无俗土，宅舍有高楼。画隼真才望，题舆雅唱酬。

滩声环醉枕，鹭影入茶瓯。蚤晚陪清躅，梯云奉俊游。
四砺二首 其二
郑思肖（宋代）

说杀说不醒，世人良可叹。欣欣从北俗，往往弃南冠。

毒露沾肤烂，尖风破骨寒。愿身化作剑，飞去斩楼兰。
和放翁社日四首 其二 社鼓
方岳（宋代）

鼕鼕枌榆社，坎坎桑竹野。初非有均度，意欲薄豳雅。

侯家按新声，视此宁勿赭。且从群儿嬉，吾耒已可把。
和王安抚六言十首
项安世（宋代）

朅来此事尽废，少日论功未深。
欲觅仙人一指，要看月肋天心。
次韵兄长见示二首 其一
许景衡（宋代）

拜命辞南国，携孥客上京。尘沙惊老眼，江海梦归程。

酾酒谁思我，看云赖有兄。遥知倚栏啸，天阔暮潮平。
潭州
李商隐（唐代）

潭州官舍暮楼空，今古无端入望中。
湘泪浅深滋竹色，楚歌重叠怨兰丛。
陶公战舰空滩雨，贾傅承尘破庙风。
目断故园人不至，松醪一醉与谁同。
山中行
伍瑞隆（明代）

回蹊荡长风，寥廓望北堰。天寒归鸟疾，日落苍山远。

青蝇冷依归，欲拂冻恐损。阴阳不可测，节序漫相转。

相逢山中人，为我叹一饭。今年春夏间，苦潦秋复旱。

桑条淫雨烂，十蚕九无茧。山田既已薄，毒日秋似剪。

比来自入冬，百忧尚不阐。积阴动连月，日影屡惊犬。

嗷嗷望邻里，有金不得遣。一炬亦已适，妻子恐不免。

门前吏何怒，民事良独蹇。群盗日纵横，海上纷席捲。

小人担石蓄，输转敢自晚。贫家忍饥寒，豪家侈欢宴。

百金买歌舞，千金作迎饯。余生苦不早，身老百计舛。

井枯饮亦少，况乃希饱暖。闻君多悲心，此意为一展。

立谈未及毕，泪下气欲殄。所言虽不一，此语终滚滚。

退为山中行，狼藉寄孤恳。
山中吟
徐照（宋代）

小竖驱牛羊，日照山下道。
山翁家业贫，青松不得老。
六贤祠成诗以志之六贤者寇苏苏李赵胡
郭之奇（明代）

诗云景行止，不朽立三尔。我观宋室贤，投荒接踵肩。

未能召寇宋，安得天下好。海角求二苏，眉山草木枯。

中兴失李赵，炎兴孰建绍。南朝一丈夫，终归忠简胡。

悠悠五百岁，此日明开继。千载一堂孚，闻风谁与俱。
南歌子
张孝祥（宋代）

俭德仁诸族，阴功格上清。焚香扫地夜朝真。看取名花浮玉、鉴扫精。

宝篆融融满，□流细细倾。双亲俱寿八千龄。却捧紫皇飞诏、上蓬瀛。
题服柏先生
于鹄（唐代）

服柏不飞炼，闲眠闭草堂。有泉唯盥漱，留火为焚香。

新雨闲门静，孤松满院凉。仍闻枕中术，曾授汉淮王。
叶翰林令画僧作偃松于石林堂壁有诗余次韵 其一
程俱（宋代）

试驱毛颍沐方诸，盘礴经营惨澹初。莫作世间虚妄见，笔端三昧入无馀。
古意
蒋冽（唐代）

冉冉红罗帐，开君玉楼上。画作同心鸟，衔花两相向。

春风正可怜，吹映绿窗前。妾意空相感，君心何处边。
源潭
张澄（宋代）

露桨依滩急，霜飙入鬓清。秋痕到晴树，江势拥孤城。

野鹤疑仙分，樯乌伴水程。故园千嶂外，白首不胜情。
宫词十首
张枢（元代）

翠枝斜插滴金花，特髻低蟠贴水荷。
应奉人多宣唤少，海棠花下看飞梭。
冬日读白集爱其贫坚志士节病长高人情之句作
陆游（宋代）

仕如柳柳州，牋奏典仪曹。
君恩笃始终，赐骸老东皋。
历观亲党间，如我亦已遭。
世世当歛退，里门不须高。
宫词
杨皇后（宋代）

内园昨夜报花开，中外喧转玉辇来。
遥望红妆撩乱处，人人争献万年杯。
【商调】凉亭乐　叹世
阿里西瑛（元代）

金乌玉兔走如梭，看看的老了人呵。有那等不识事的痴呆待怎么？急回头迟了些儿个。
你试看凌烟阁上，功名不在我。则不如对酒当歌对酒当歌且快活，无忧愁，安乐窝。
次韵宋南伯见贻之什
郭印（宋代）

衰迟来作邑，劳苦剧万状。
朝朝趁衙参，敛版趋琅蹡。
病骥耳双垂，兰筋困衔鞅。
饥鹰长附人，六翮空韝上。
缅思陶彭泽，解绶一何壮。
归去事田园，林木施帏帐。
邻曲喜过从，时节争馈饷。
高山与流水，无日不寻访。
况逢桃李春，协气郊原盎。
或携古筇行，或放孤舟漾。
我欲追其踪，卜筑依清旷。
三径落松花，四墙围竹筤。
缚桥架斜川，凿户延层嶂。
长笛月下吹，逸响从风飏。
兴来携野老，烂醉倾村酿。
便足了一生，折腰宁肯强。
十年计未遂，口腹成魔障。
蹉跎镜中秋，白发不相放。
新交得山涛，磊落多识量。
志趣傥能同，斯文未沦丧。
答唐玉潜
林景熙（宋代）

畎亩孤心老未衰，一篱瘦菊一瓢诗。
黄埃赤日谩多事，苍狗白云能几时。
山酒柏香春寿母，桉书芸冷夜呼儿。
横琴妙在无弦处，何必知音有子期。
子规
释元肇（宋代）

今古相传望帝魂，见之再拜感孤臣。天津桥上人初听，肠断江南三月春。
送高才卿出守嘉定
魏了翁（宋代）

十年谁遣不宁侯，麇奔鸟散十七州。
余州蹙蹙能几许，史君今作载酒游。
诸公饮儁已濡首，眼前百事不挂口。
震风凌雨揭却屋，左蟹右杯犹在手。
史君千骑行清秋，岂为杯酒馋涎流。
绸缪牖户既云晚，梦魂不到花绕楼。
乖逢聚散古来有，而我此时持此酒。
河梁竚立不知还，插颔青丝半成叟。
早秋同达水部集施虞部省中园亭得来字是日期曾缮部不至
欧大任（明代）

署中凉色满池台，更有双尊出旧醅。濯露蔬劳园吏给，冒霜花为省郎开。

边烽幸绝甘泉报，胡雁初从大漠来。寄问东曹词赋客，何时还共故人杯。
赠胡明府肖元举孙
何其厚（明代）

春早谁家系矢蓬，充闾佳气陪融融。花封解绶初辞宦，梓里回轺已作翁。

派引灵洼誇逸骏，波恬清渭卧非熊。何当继展华封祝，珠树琼枝亢尔宗。
上荆南府主三让德政碑
贯休（唐代）

明明赫赫中兴主，动纳诸隍冠前古。四海英雄尽戢兵，

皆如圪圪天金柱。万姓多论政与德，请树丰碑似山岳。

一从寇灭二十年，琬琰雕镌赐重叠。荆州化风何卓异，

寡欲无为合天地。虽立贞碑与众殊，字字皆是吾皇意。

君侯捧碑西拜泣，臣且何人恩洊及。凤凰衔下雕龙文，

德昧政虚争敢立。函封三奏心匍匐，坚让此碑声盖国。

我恐江淹五色笔，作不立此碑之碑文不得。
天阙山
马之纯（宋代）

不知象魏欲何为，布政颁条总在兹。
凡在往来须仰视，庶几众庶可周知。
后来江左当新造，好向城隅踵旧规。
却指牛头作天阙，此言多少被人嗤。
偈颂一百零四首
释绍昙（宋代）

一湖横陈，七峰环绕。
妙转玄枢，死生关破。
去何有偈，流水渡百滩，
来本无言，疾风号万窍。
更问如何与若何，珍重便行。
髑髅前失照，断猿哭月千林晓。
伏日怀鄱阳同僚
王十朋（宋代）

去岁鄱阳四望亭，题分十二志同登。眼中忽见天边月，不谓天边是固陵。
最高楼·周郎後
刘克庄（宋代）

周郎後，直数到清真。君莫是前身。八音相应谐韶乐，一声未了落梁尘。笑而今，轻郢客，重巴人。只少个、绿珠横玉笛。更少个、雪儿弹锦瑟。欺贺晏，压黄秦。可怜樵唱并菱曲，不逢御手与龙巾。且醉眠，篷底月，瓮间春。
任至道招饮香海棠下
项安世（宋代）

眼见名花病已轻，手攀芳树思如酲。
飘零万片都无恨，点缀残枝更有情。
日暮莫辞银烛照，夜寒谁为宝瓶生。
饮阑可怕留连久，满地香红忍得行。
祷晴获应喜而赋诗
冯伯规（宋代）

才通香火上高穹，雨脚随收不见踪。
岂但五民保狼戾，也缘造物相龙钟。
连山杮栗难胜摘，入市禾麻乍出舂。
一饱可期秋酿熟，青山绿水即过从。
到家口占以慰内子
胡本绅（清代）

崎岖历尽又归来，半载愁颜一笑开。室免漂风安梓舍，天留爱笑永兰陔。

立锥岂遂真无地，避债何妨再筑台。自有千秋卿识否？白云深处胜蓬莱。
听无悔琴
周端臣（宋代）

悟琴如悟道，神閒若无营。
在心不在指，以意非以声。
锵尔风篁韵，泠然天籁鸣。
曲终各一笑，相对坎亏成。
论淡青色
贾似道（宋代）

头紫葡萄项掺青，正身厚阔似鸦明。
壳纹淡薄轻银翅，鬭着交锋速便赢。
桂花树下饮酒至夕
郭嵩焘（清代）

少年爱花随处家，祇得岁月来无涯。眼看生意年年谢，花开花落成长嗟。

退思堂前五株桂，烂漫又著秋来花。今年花事计数尽，得醉莫惜啼昏鸦。

绛云漫空送飞霰，浓香泛浥波晴霞。试拣繁枝挂鹦鹉，翠蕤云帔纷交加。

屈原《离骚》揽芳芷，不见古干攒仙葩。嗟予笃嗜不论命，娿娜相对无疵瑕。

自怜岁岁花经眼，把盏更削秋园瓜。蛮方相待留手迹，移栽两树新萌芽。

明年花开应更盛，坐视日月如转车。盛衰荦落复谁料，祇恐两鬓摧霜华。

余芳堕地坐客散，耿耿白日西南斜。
题吕□□鹤亭斗茶图
卢昭（明代）

花阴小队斗□章，渠碗香分第二汤。
莫傍酪奴风味好，内厨催送大官羊。
过象州
蒋山卿（明代）

秦皇开象郡，兹事已千年。
台古埋秋草，城荒起暮烟。
江天云漠漠，石岭月娟娟。
万里惭漂泊，因风怀昔贤。
寄赠三门漕运卞寺丞二首
魏野（宋代）

三门闲想六龙家，多少春来事可夸。
阁道寻僧同鹫领，楼船载可胜仙槎。
送迎几拂新亭柳，巡历时穿旧县花。
野客寻常思重谒，却愁诗酒势难加。
过高邮
乔莱（清代）

万里渡潇湘，洞庭一苇驾。不图返故乡，苍茫与之亚。

崩奔万雷鸣，漭沆一川泻。浩浩无陵谷，汤汤兼冬夏。

孩稚饱虺蛇，鹅鸭栖桑柘。舴艋妇子巢，场圃鱼龙舍。

买薪须论斤，卖儿不计价。古人贵防川，蚁穴严一罅。

如何村落间，众流汇其下？耕凿计已休，畚锸役未罢。

死者长已矣，壮者不得暇。哀哉此苍生，谁将奇祸嫁？
续演雅十诗
白珽（元代）

西狩获白麟，至死意不吐。
代北有角端，能通诸国语。
朱子茂茅亭新成和陈草庵
薛始亨（明代）

茅亭原不俗，况与草庵邻。城郭人民异，园林天趣真。

江鱼浮岸夕，海燕入帘春。馀欲逃烦溽，松风对主人。
建隆乾德朝会乐章二十八首 其三 又六变。
郊庙朝会歌辞（宋代）

蠢兹淮海帅，保据毒黎苗。不悟龙兴汉，犹同犬吠尧。

六师方雨施，孤垒自冰消。千载逢嘉运，华夷奉圣朝。
浣溪沙
张孝祥（宋代）

妙手何人为写真。只难传处是精神。一枝占断洛城春。暮雨不堪巫峡梦，西风莫障瘐公尘。扁舟湖海要诗人。
五月一日复经筵日讲简廉伯宾之二学士
程敏政（明代）

随銮复入殿东门，浅薄将何答异恩。去国不知三载过，传家犹幸一经存。

圣颜屡顾惊华发，尚食仍饕醉绿尊。词苑故人天下士，别来佳话得重论。
觅俞俊笔
苏轼（宋代）

笔工近岁说吴俞，李葛虚名总不如。
虽是玉堂挥翰手，自怜白首尚抄书。
次韵赵仲永悠然阁
王十朋（宋代）

越绝山川深更深，不须登览自来临。胸中丘壑忽相遇，眼底尘来无复侵。

得趣早同彭泽径，把杯时赴广文襟。知君指日归天禄，莫负平生阁上心。
婺州和陆谏议将赴阙怀阳羡山居
韦庄（唐代）

望阙路仍远，子牟魂欲飞。道开烧药鼎，僧寄卧云衣。

故国饶芳草，他山挂夕晖。东阳虽胜地，王粲奈思归。
句 其四
刘攽（宋代）

山形雄北固，江势逼东渐。
夜下富阳不寐二首
方回（元代）

橹声戛鹅鹳，风紧已为霜。
少假愁人寐，焉知旅夜长。
天寒星烨煜，江阔树微茫。
底用胥涛急，吴亡越不亡。
杨妃看牡丹图
李龏（金朝）

花上轻留一捻红，阿环无语对春风。金舆欲度沉香月，犹在霓裳半醉中。
宿云门寺
钱起（唐代）

山寺宜静夜，禅房开竹扉。支公方晤语，孤月复清晖。

一磬响丹壑，千灯明翠微。平生厌浮世，兹夕更忘归。
同吴而待张中卿兄弟过崇胜寺
黎民表（明代）

一径远尘嚣，孤峰坐阒寥。霜林依断岸，江浦入寒潮。

草自香台积，花随宝胜飘。禅心无起灭，持钵过清朝。
闲中乐事
陆游（宋代）

转老转迂疏，胸中一物无。
放言夸酒圣，著论笑钱愚。
扫地收松粉，全巢买鹤雏。
登临未应倦，天给短筇扶。
晓云次子端韵
党怀英（金朝）

滦溪经雨浪生花，晓碧翻光漾晓霞。川上风烟无定态，尽供新意与诗家。
初一夜月诗
苏福（明代）

气朔盈虚又一初，嫦娥应事半分无。
都于无处分明有，恰似先天太极图。
松滋渡二首
司空图（唐代）

步上短亭久，看回官渡船。江乡宜晚霁，楚老语丰年。

楚岫接乡思，茫茫归路迷。更堪斑竹驿，初听鹧鸪啼。
水龙吟 越调梨花
周邦彦（宋代）

素肌应怯馀寒，艳阳占立青芜地。樊川照日，灵关遮路，残红敛避。

传火楼台，妒花风雨，长门深闭。亚帘栊半湿，一枝在手，偏勾引、黄昏泪。

别有风前月底。布繁英、满园歌吹。朱铅退尽，潘妃却酒，昭君乍起。

雪浪翻空，粉裳缟夜，不成春意。恨玉容不见，琼英谩好，与何人比。
偶游龙门北溪忽怀骊山别业因以言志示弟淑奉呈诸大僚
韦嗣立（唐代）

幽谷杜陵边，风烟别几年。偶来伊水曲，溪嶂觉依然。

傍浦怜芳树，寻崖爱绿泉。岭云随马足，山鸟向人前。

地合心俱静，言因理自玄。短才叨重寄，尸禄愧妨贤。

每挹挂冠侣，思从初服旋。稻粱仍欲报，岁月坐空捐。

助岳无纤块，输溟谢末涓。还悟北辕失，方求南涧田。
书红尘兰若吟卷
潘玙（宋代）

家住东风花柳边，客来试茗学谈禅。
有时病酒关门睡，梦到维摩丈室前。
秋月联句
商山三丈夫（唐代）

秋月圆如镜， ——王步兵

秋风利似刀。 ——萧中郎

秋云轻比絮， ——梁璟

秋草细如毛。 ——诸葛长史
冬至遇雪题明因寺僧房 其一
沈与求（宋代）

宦学差池已倦游，一犁真欲老西畴。天公为作丰年信，更喜将军入蔡州。
效王建诗体三首 其二
赵希㑂（宋代）

从渠罗袜印香泥，偷乡阶前问柳枝。昨日看郎来系马，杏花亭北立多时。
得琴砚古雅堂
陈郁（宋代）

端溪湮塞焦桐已，罗旅文房尚奢侈侈。
古风雅志莫养成，从此词章堕雕靡。
仙岩名士独不然，家有琴砚皆世传。
熨焦蛇断互左右，俾受弹弄供磨研。
耳根笔泽千载意，字□挽回淳朴味。
乃知旧物是答蹄，薰染皇坟归蚕纸。
百篇因之奏帝傍，帝贲文美承恩光。
归来筑堂标古雅，家学始末示不忘。
迩来相传贵不玉，或侈金屏夸绣缛。
心游目视溺豪结，继发一言流近俗。
嗟余僻好惟古文，敬此堂名如敬君。
何时登堂相抚玩，古雅之意与君分。
忆昔
陆游（宋代）

忆昔西游两鬓青，即今镜里雪千茎。
峨眉风月犹关念，濯锦莺花已隔生。
避暑有时移枕簟，畏人终日闭柴荆。
此怀恨欠诗千首，且寄秋泉一再行。
拟寒山寺 其六十七
释怀深（宋代）

野鹿贪嗜草，忽中猎师箭。老鼠翻饭盆，已落狸奴便。

祸从贪上起，苦自爱中现。贪爱若不生，灾害自然远。
食野味包子戏作
陆游（宋代）

珍饷贫居少，寒云万里宽。
叠双初中鹄，牢九已登盘。
放箸摩便腹，呼童破小团。
犹胜瀼西老，菜把仰园官。
食鱼江水边
赵文（宋代）

食鱼江水边，投骨江水中。
众鱼逐其腴，踊跃以相从。
所得僅濡沫，满意如游龙。
焉知此弃骨，与尔类本同。
人间网罗多，江海不得容。
小鱼得骨莫浪喜。且可慎汝出入踪。
句
扈蒙（宋代）

五凤齐飞入翰林。
次韵李端叔题孔方平书斋壁 其五
释道潜（宋代）

马蹄逐逐走埃尘，官府宁容自在身。夜宿南溪孔居士，青灯相对话悲辛。
家传·张汝霖传
张岱（明代）

祖讳汝霖，号雨若。幼好古学，博览群书。少不肯临池学书，字丑览，试有司，辄不利。遂输粟入太学，淹蹇二十年。文恭捐馆，家难渐至。大父读书龙光楼，辍其梯，轴轳传食，不下楼者三年。江西邓文洁公至越，吊文恭，文恭墓木已拱，攀条泫然，悲咽而去。大父送之邮亭，文洁对大父邑邑不乐，盖文洁中忌者言，言大父近开酒肆，不事文墨久矣，故见大父辄欷歔。是日将别，顾大父曰：“汝则已矣，还教子读书，以期不坠先业。”大父泣曰：“侄命蹇，特耕而不获耳，藨蓘尚不敢不勤。”文洁曰：“有是乎？吾且面试子。”乃拈“六十而耳顺”题，大父走笔成，文不加点。文洁惊喜，击节曰：“子文当名世，何止科名？阳和子其不死矣！”

甲午正月朔，即入南都，读书鸡鸣山，昼夜不辍，病目眚，下帏静坐者三月。友人以经书题相商，入耳文立就，后有言及者，辄塞耳不敢听。入闱，日未午，即完牍，牍落一老教谕房。其所取牍，上大主考九我李公，詈不佳，令再上，上之不佳，又上，至四至五，房牍且尽矣，教谕忿恚而泣。公简其牍少七卷，问教谕，教谕曰：“七卷大不通，留作笑资耳。”公曰：“亟取若笑资来！”公一见，抚掌称大妙，洗卷更置丹铅。《易经》以大父拟元，龚三益次之，其余悉置高等。

乙未，成进士，授清江令，调广昌，僚寀多名下士。贞父黄先生善谑弄，易大父为纨袴子。巡方下疑狱，令五县会鞫之。贞父语同寅曰：“爰书例应属我，我勿受，诸君亦勿受，吾将以困张广昌。”大父知其意，勿固辞，走笔数千言，皆引经据典，断案如老吏。贞父歙然张口称：“奇才！奇才！”遂与大父定交，称莫逆。满六载，考卓异第一。
灞涘望长安
刘攽（宋代）

去国一回首，凭高因肆观。清川会灞涘，白日丽长安。

魏阙中天直，南山并海寒。楼居云缥缈，城象斗阑干。

即事感能赋，有情知永叹。不劳歌倚瑟，悽怆指邯郸。
内道场僧弘绍
贾岛（唐代）

麟德燃香请，长安春几回。夜闲同像寂，昼定为吾开。

讲罢松根老，经浮海水来。六年双足履，只步院中苔。
七夕戏成二绝
吴芾（宋代）

寄语天河牛女星，人人乞巧望聪明。
老夫养拙生憎巧，只要冥心度此生。
同徐监簿灞涘望长安
刘敞（宋代）

驱车凌灞岸，回顾望长安。北阙尘明灭，南山气郁盘。

人来日远近，城转斗阑干。长乐钟声断，秦川树色残。

听歌迷夏首，倚瑟想邯郸。鬒变惊游子，因知行路难。
择之诵所赋拟吕子进元宵诗因用元韵二首 其一
朱熹（宋代）

何处元宵好，山房入定僧。往来衣上月，明暗佛前灯。

实际徒劳说，空华讵可凭。还教知此意，妙用一时兴。
答张朝奉二首 其一
陆佃（宋代）

太公年甲伯夷清，早早休官乐盛明。西子横陈花一径，北窗高卧稻千城。

喜闻客去如多病，老见春归似薄情。曾向先师得门户，不知何日炼丹成。
法云期曾存之不至
吴则礼（宋代）

解鞍就尘榻，聊与幽人期。
寒花受微雨，清香散前墀。
箯舆杳不来，坐恨白日迟。
茗瓯无复共，何以慰相思。
辊金丸
杨真人（唐代）

五更里，天欲晓。功圆满行都了。便脱壳，来往有无间，显出真容便。

古今快乐仙家，延长生，永无老。降紫诏传报玉皇宣，驾祥云，归蓬岛。
送李承露文学赴清河
游朴（明代）

三年锦里挹清尘，燕市行歌重怆神。客路惊看玄鬓改，离亭忍对绿尊频。

雄飞合在青云上，小隐聊分绛帐春。洺水阴山多啸咏，新篇应及倦游人。
次韵周德友
周必大（宋代）

曾见麻姑过蔡经，却陪王导宴新亭。博文正自鄙木彊，操论未应谈竹形。

入幕久依池水绿，读书行照杖藜青。箧中知有还丹在，不用临溪怜鬓星。
次韵冯伯田秋兴 其二
赵孟頫（元代）

风紧草木变，露寒沙水清。萧兰嗟共悴，鶗鴂忍先鸣。

黄阁非吾事，青山不世情。浩歌聊感激，裘马任肥轻。
游朱勔家园
刘子翚（宋代）

晨晖丽丹楹，翼翼侔帝居。向来堂上人，零落烟海隅。

联翩际时堂，振迹皆刑馀。闺帷尚帝主，皂隶乘轩车。

流威被东南，生杀在指呼。楼船载花石，里巷无裤襦。

至今江左地，风云亦嗟吁。叨荣已过量，受祸如偿逋。

荒凉戟门路，尚想冠盖趋。客舸维岸柳，邻人罾池鱼。

徘徊极幽观，曲折迷归途。夜月扃绮户，春风散罗裾。

繁华能几时，丧乱实感予。曹郐予何讥，此曹真人奴。
越楼
方信孺（宋代）

真珠市拥碧扶阑，十万人家着眼看。
独恨登临最高处，举头犹不见长安
晏城
张丹（明代）

小小古晏城，西对华不注。昔之晋郤克，逐马匝此处。

我行实已懒，解鞍歇薄暮。鸱枭啸其群，老乌守枯树。

不见古人迹，断碑委樵路。手摸苔藓痕，字句读未误。

平仲之采地，缅然起思慕。奈何千载后，芜没如野戍！

相望有远山，恐是齐朝舞。
为崇辨法澐师作"林野＂二大字
杨万里（宋代）

天下何人不爱官，弃官出世古今难。
向来一觉钧天梦，便作林居野处看。
寿安杂诗十首·寿安杂诗十首·喷玉泉
司马光（宋代）

苍崖双起秋云齐，乱峰迸出如攒犀。
石棱涩不容马蹄，下马步攒荆榛豀。
瀑泉沃雪拖白霓，落潭横引成清溪。
老木长藤咫尺迷，兴兰欲出忘东西。
被牒行县因书所见呈寮友
欧阳修（宋代）

周礼恤凶荒，轺车出四方。
土龙朝祀雨，田火夜驱蝗。
木落孤村迥，原高百草黄。
乱鸦鸣古堞，寒雀聚空仓。
桑野人行馌，鱼陂鸟下梁。
晚烟茅店月，初日枣林霜。
墐户催寒侯，丛祠祷岁穰。
不妨行览物，山水正苍茫。
蜘蛛
徐元杰（宋代）

倦倚阑干小院东，蜘蛛惊雀堕虚空。
细看缕缕挂枝上，旋复虚虚收腹中。
偶尔得生诚险道，幸而不堕赖无风。
如何薄相才安迹，便欲经营网众虫。
漫兴二首
赵友直（宋代）

偃息林臯与世违，兴来长啸不妨痴。
素怀欲辟留侯谷，僻性耽妨甪里芝。
漫谓五湖真乐事，须夸三径足幽栖。
时人何用讯名氏，久矣迂疏不自知。
偈颂一一二首 其五
释清远（宋代）

棒喝齐施古佛宗，三玄三要绝狐踪。白云消散青山在，明月芦花对蓼红。
寄俞半村
顾逢（宋代）

他无事役心，只是苦于吟。
结屋能终隐，入山何必深。
雨中看瀑布，月下听松琴。
有此幽居乐，须当一访寻。
骊山三绝句
苏轼（宋代）

功成惟欲善持盈，可叹前王恃太平。
辛苦骊山山下土，阿房才废又华清。
和渊明拟古九首 其六
李纲（宋代）

吾怜靖节翁，食少衣不完。弃禄缘束带，贵身遂抛冠。

箪瓢有馀乐，不惭陋巷颜。成趣园日涉，息交户常关。

返观富与贵，一尘集毫端。素琴久无弦，适意自可弹。

处心慕黔娄，抗志同伯鸾。斯人骨已朽，霜霰时方寒。
游桃源观
张咏（宋代）

一从仙去失仙源，树老台荒又几番。
尘世莫嗟无分到，星坛空自有名存。
竹边风健秋醒眼，花底泉香夜断魂。
多少寻真旧题处，我来重与拂苔痕。
新年杂兴十首 其五
李光（宋代）

世事悠悠委逝波，六年归梦寄南柯。北来莫怪音书断，衡岳元无雁字过。
赞护教
释印肃（宋代）

一成一切成，一坏一切坏。
法身无二相，总别无罣碍。
凡圣本自无，性天真常在。
寄语住山人，伊作麽生会。
寄康师
许景衡（宋代）

好在仙岩康上人，从来心事许谁亲。品题泉石诗无敌，吞吐烟霞笔有神。

闻道弟兄皆妙质，要当谈笑继前尘。个中况有东溪老，行处何妨更问津。
至人六言
刘克庄（宋代）

幽子多栖白云，至人或混红尘。
有时鼻涕择菜，有时丫髻负薪。
鹧鸪天
元好问（金朝）

短发如霜久已拚。无冠可挂更须弹。初闻古寺多伥鬼，又说层冰有热官。

闲处坐，静中看。时情天意酒杯干。篱边老却陶潜菊，一夜西风一夜寒。
鹊桥仙
杨无咎（宋代）

云容掩帐，星辉排烛，待得鹊成桥后。匆匆相见夜将阑，更应副、家家乞巧。

经年怨别，霎时欢会，心事如何可了。朝朝暮暮是佳期，乍可在、人间先老。
隆庆府
汪元量（宋代）

雁山突兀插青天，剑阁西来接剑泉。
如此江山快人意，满船载酒下潼川。
寄李谨之
蓝智（明代）

露下梧桐爽气浮，天低河汉近高楼。西风鼓角凄凉夜，落日山高惨澹秋。

尚忆鹿门堪避世，祇惭燕颔未封侯。海波东去三山远，剑气徒劳望斗牛。
送王禹玉游西岩
蔡沈（宋代）

幽人欲往西岩巅，临风送目心悠然。
芒鞋竹杖风月冷，千山万悠开晴烟。
人生适意多掣肘，穷欲入山山不受。
严光终老钓台春，李白谩醉长安酒。
殷勤为我语山灵，白头管取相看守。
和英上人见寄
曹勋（宋代）

华鲸吼雨晓声长，诗罢萧闲百步廊。
倚暖花梢清有思，傲霜菊蕊冷犹香。
好闲懒瓒聊煨芋，不病维摩尚倚床。
满眼云山应自足，笑渠门外马蹄忙。
姑苏台（一作吴中怀古）
刘驾（唐代）

勾践饮胆日，吴酒正满杯。笙歌入海云，声自姑苏来。

西施舞初罢，侍儿整金钗。众女不敢妒，自比泉下泥。

越鼓声腾腾，吴天隔尘埃。难将甬东地，更学会稽栖。

霸迹一朝尽，草中棠梨开。
寄禅师寺华上人次韵三首
戴叔伦（唐代）

百年浑是客，白发总盈颠。佛国三秋别，云台五色连。

朝盘香积饭，夜瓮落花泉。遥忆谈玄地，月高人未眠。

禅心如落叶，不逐晓风颠。猊坐翻萧瑟，皋比喜接连。

芙蓉开紫雾，湘玉映清泉。白昼谈经罢，闲从石上眠。

德士名难避，风流学济颠。礼罗加璧至，荐鹗与云连。

尘世休飞锡，松林且枕泉。近闻离讲席，听雨半山眠。
题前人竹石嘉树图
丁鹤年（元代）

翠实可充丹凤食，乔枝仍待早莺迁。一拳苍藓荒秋雨，惆怅无人解补天。
龙兴寺阁
吕颐浩（唐代）

危梯凌碧空，不与廛闾通。朝烟翳高栋，霭霭犹从龙。

遥睇辨沧海，纵观分岱宗。常山与马耳，历历在目中。

良时无停景，远宦如飘蓬。汨没困簿领，何以舒心胸。

公馀频登临，勿使酒樽空。行看五六月，下视零雨濛。
赵松雪重江叠嶂图
邓文原（元代）

东风江上柳初团，海燕飞飞杏雨寒。帆影乱催人去远，烟光遥映嶂为攒。

莺啼几处村方市，犬吠千家客正餐。满目溟濛无著处，一林钟磬落潮湍。
游华严寺
柯举（宋代）

旧游曾记此山川，万事回头一梦然。
蚤岁不知人易老，晚年方信世无禅。
樵歌牧唱千村暮，莺语花香二月天。
人境了然描不就，山僧对我更谈玄。
爱秋
项安世（宋代）

生憎词客并诗客，只解悲秋不爱秋。
玉作花肌娇不柰，金妆宝靥笑无休。
桂香夜夜薰罗袖，蕣彩朝朝艳醉眸。
脱尽画桥千尺柳，舞腰如束更风流。
过排山驿
祖之望（清代）

路通五管势难平，人在松杉顶上行。日影倒翻飞鸟背，天风直挟大江声。

眼前野水多于地，到处青山半似城。闻道岭南林壑美，蛮烟瘴雨不须惊。
发龙州
洪咨夔（宋代）

涪山信有灵，送客六月雨。
晓行如深秋，千憩无点暑。
伯洪以铁拄杖见寄二绝谢之
吴芾（宋代）

应念衰翁老且疲，年来跬步要扶持。
铁为拄杖劳相寄，全胜花前只杖藜。
花前独酌二绝句
姚孝锡（宋代）

老将花酒作知音，起就花前酒自斟。
莫便兴来先酪酊，却妨真赏废搜吟。
古风其三十八·其二十三
李白（唐代）

秋露白如玉，团团下庭绿。
我行忽见之，寒早悲岁促。
人生鸟过目，胡乃自结束。
景公一何愚，牛山泪相续。
物苦不知足，得陇又望蜀。
人心若波澜，世路有屈曲。
三万六千日，夜夜当秉烛。
曹梦良寄柑闻诗闻礼辈取以祭母哭泣不已
王十朋（宋代）

嘉果遥来自故乡，去冬初熟记同尝。尔衔怀橘无穷恨，我亦传柑念不忘。
中秋月夜小坐凉亭
安平（清代）

良宵风静最清宁，旅客悠然坐小亭。梦到草塘千里绿，山迎人面数峰青。

游鱼细弄天边月，飞鹊频遮水底星。身世茫茫无定局，且随柳絮化浮萍。
叔父生日 其二
苏过（宋代）

沟渎嗟寻常，固为吞舟厄。风无九万里，焉载垂天翼。

老人卧箕九，初非厌簪绂。时哉莫吾容，道大俗隘迫。

虎兕歌旷野，鸾凤栖枳棘。苍生谩怅望，吾道何欣戚。

卜筑殆将隐，门无翟公客。高踪蹑巢由，援手谢卨稷。

我观造物意，申甫为时出。未应兹伟人，独不裨衮职。

功名世所趋，富贵亦过隙。岂知难老福，天以寿有德。

亭亭南涧松，不羡栋梁索。方兹阅寒暑，宁欲顾匠石。

世间出世间，此得无两得。回首承明庐，摩挲看铜狄。
未央宫瓦头歌
贝翱（明代）

赤龙西飞入咸阳，乌骓喷火焚阿房。
阿房已灰骓亦逝，渭水参阿开未央。
未央宫殿中天起，乃公见之怒仍喜。
壮丽方推相国能，万户千门从此始。
南山相对双阙开，函关夜启候王来。
奉觞殿上呼万岁，拔剑砍柱何雄哉。
玉阶一污新都履，旧宅重开洛阳水。
东西照耀四百秋，汉基半与周基似。
长杨昨夜西风早，锦幔椒涂迹如扫。
谁言长乐殊未央，回首青青千里草。
可怜遗瓦至今存，古今不剥莓苔痕。
铜雀有歌哀白日，鸳鸯无梦到黄昏。
梁园老人爱奇雅，锦囊得之百金价。
茅斋风雨伍陈玄，犹作金人泪□泻。
朝来拓得寄江城，旧物相看无限情。
白发张衡足愁思，何人相与话西京。
粉蝶儿（劝酒）
史浩（宋代）

一盏阳和，分明至珍无价。解教人、口罗哩哩口罗。把胸中，些磊块，一时镕化。悟从前，恁区区，总成虚假。

何妨竟夕，交酬玉觞金斝。更休辞、醉眠花下。待明朝，红日上，三竿方罢。引笙歌，拥珠玑，笑扶归马。
书资国寺壁
释德洪（宋代）

行藏独许青山见，议论犹容乱石闻。勿谓衲盲贫胜我，溪分明月谷量云。
宫词 其二十五
赵佶（宋代）

行觞时许按清歌，声巧佳人曲韵和。簌簌梁尘飘不住，层空仍遏彩云过。
学士院端午帖子二十七首 其三
苏辙（宋代）

皇心本夷旷，一气自炎凉。不废荆吴旧，民风见未央。
王舍人生辰作
王庭圭（宋代）

己巳四月二十四，甲子夜半天门开。是时群星环北斗，一星谪堕人间来。

星精为人不易得，千年孕秀方呈才。笔扛龙门百斛鼎，家传凤阁通银台。

螭头献纳近日月，论事力取天颜回。中兴文武收髦俊，愿公急起乘风雷。

野人指山祝公寿，事业亦与山崔嵬。金房难老自有诀，银编紫笔磨松煤。
高宗郊前朝献景灵宫二十一首
真宗（宋代）

我秩元祀，上推灵源。
展事有侐，祲威肃然。
丹墄既降，秉心益虔。
荷天之化，于千万年。
寄题颍昌王氏巽亭二首
范祖禹（宋代）

危槛跨层城，凭高俗虑醒。
鹏飞适莽苍，鸿去上青冥。
隐地临箕岭，贤游会德星。
跻攀何日共，远目寄郊坰。
句
释晓莹（宋代）

晚来供望眼。
次韵陈侍郎李察院潇湘八景图·洞庭秋月
喻良能（宋代）

洞庭乾坤日夜浮，月明天净最宜秋。
何人独卧清风里，万顷烟波一叶舟。
天竺道中
许志仁（宋代）

紫兰念春风，日暮香更远。
涧道水平分，曲折渡清浅。
飞花当面堕，颠倒落苔藓。
念此芳意阑，归思纷莫遣。
挽史馆资政木石尢公三首
刘克庄（宋代）

历代名书画，中原古鼎彝。
不教萧翼看，常怕米颠知。
此物空盈笈，何人与掌匙。
贵无它嗜好，焉用太清为。
沁园春（监司元宵招饮不赴）
李公昴（宋代）

才到中年，节物浑闲，赏心顿轻。据随分东风，瓶簪柳雪，应时灯夜，棚缀莲星。自一家春，也三杯酒，巧茧堆香笑语声。又何须，听那西楼弦管，南陌箫笙。

平生。黄卷青灯。肯珠翠奢华八尺檠。欲趁队闲嬉，雕鞍宝马，回头猛忆，破案囊萤。邻曲渔歌，庭除鹤舞，尘外冰轮彻骨清。人闲处，这炯然方寸，一点长明。
晋书·陶潜传
李延寿（唐代）

陶潜，字元亮，大司马侃之曾孙也。祖茂，武昌太守。潜少怀高尚，博学善属文，颖脱不羁，任真自得，为乡邻之所贵。尝著《五柳先生传》以自况曰：“先生不知何许人，不详姓字，宅边有五柳树，因以为号焉。闲静少言，不慕荣利。好读书，不求甚解，每有会意，欣然忘食。性嗜酒，而家贫不能恒得。亲旧知其如此，或置酒招之，造饮必尽，期在必醉。既醉而退，曾不吝情。环堵萧然，不蔽风日，短褐穿结，箪瓢屡空，晏如也。常著文章自娱，颇示己志，忘怀得失，以此自终。”其自序如此，时人谓之实录。

以亲老家贫，起为州祭酒，不堪吏职，少日自解归。州召主簿，不就，躬耕自资，遂抱羸疾。复为镇军、建威参军，谓亲朋曰：“聊欲弦歌，以为三径之资可乎？”执事者闻之，以为彭泽令。在县，公田悉令种秫谷，曰：“令吾常醉于酒足矣。”妻子固请种粳。乃使一顷五十亩种秫，五十亩种粳。素简贵，不私事上官。郡遣督邮至县，吏白应束带见之，潜叹曰：“吾不能为五斗米折腰，拳拳事乡里小人邪！”义熙二年，解印去县，乃赋《归去来兮辞》。其辞曰：

归去来兮，田园将芜胡不归？既自以心为形役，奚惆怅而独悲？悟已往之不谏，知来者之可追。实迷途其未远，觉今是而昨非。舟遥遥以轻飏，风飘飘而吹衣，问征夫以前路，恨晨光之希微。乃瞻衡宇，载欣载奔。僮仆来迎，稚子侯门。三径就荒，松菊犹存。携幼入室，有酒盈樽。引壶觚以自酌，眄庭柯以怡颜，倚南窗以寄傲，审容膝之易安。园日涉而成趣，门虽设而常关；策扶老而流憩，时翘首而遐观。云无心而出岫，鸟倦飞而知还；景翳翳其将入，抚孤松而盘桓。

归去来兮，请息交以绝游，世与我而相遗，复驾言兮焉求！悦亲戚之情话，乐琴书以消忧。农人告余以春暮，将有事乎西畴。或命巾车，或棹孤舟，既窈窕以寻壑，亦崎岖而经丘。木欣欣以向荣，泉涓涓而始流，善万物之得时，感吾生之行休。

已矣乎！寓形宇内复几时，曷不委心任去留，胡为乎遑遑欲何之？富贵非吾愿，帝乡不可期。怀良晨以孤往，或植杖而芸秄，登东皋以舒啸，临清流而赋诗；聊乘化而归尽，乐夫天命复奚疑！

顷之，征著作郎，不就。既绝州郡觐谒，其乡亲张野及周旋人羊松龄、宠遵等或有酒要之，或要之共至酒坐，虽不识主人，亦欣然无忤，酣醉便反。未尝有所造诣，所之唯至田舍及庐山游观而已。

刺史王弘以元熙中临州，甚钦迟之，后自造焉。潜称疾不见，既而语人云：“我性不狎世，因疾守闲，幸非洁志慕声，岂敢以王公纡轸为荣邪！夫谬以不贤，此刘公干所以招谤君子，其罪不细也。”弘每令人候之，密知当往庐山，乃遣其故人庞通之等赍酒，先于半道要之。潜既遇酒，便引酌野亭，欣然忘进。弘乃出与相见，遂欢宴穷日。潜无履，弘顾左右为之造履。左右请履度，潜便于坐申脚令度焉。弘要之还州，问其所乘，答云：“素有脚疾，向乘蓝舆，亦足自反。”乃令一门生二儿共轝之至州，而言笑赏适，不觉其有羡于华轩也。弘后欲见，辄于林泽间候之。至于酒米乏绝，亦时相赡。

其亲朋好事，或载酒肴而往，潜亦无所辞焉。每一醉，则大适融然。又不营生业，家务悉委之儿仆。未尝有喜愠之色，惟遇酒则饮，时或无酒，亦雅咏不辍。尝言夏月虚闲，高卧北窗之下，清风飒至，自谓羲皇上人。性不解音，而畜素琴一张，弦徽不具，每朋酒之会，则抚而和之，曰：“但识琴中趣，何劳弦上声！”以宋元嘉中卒，时年六十三，所有文集并行于世。

史臣曰：君子之行殊途，显晦之谓也。出则允厘庶政，以道济时；处则振拔嚣埃，以卑自牧。详求厥义，其来夐矣。公和之居窟室，裳唯编草，诫叔夜而凝神鉴；威辇之处丛祠，衣无全帛，对子荆而陈贞则：并灭景而弗追，柳禽、尚平之流亚。夏统远迩称其孝友，宗党高其谅直，歌《小海》之曲。则伍胥犹存；固贞石之心，则公闾尤愧，时幸洛滨之观，信乎兹言。宋纤幼怀远操，清规映拔，杨宣颂其画象，马岌叹其人龙，玄虚之号，实期为美。余之数子，或移病而去官，或著论而矫俗，或箕踞而对时人，或弋钓而栖衡泌，含和隐璞，乘道匿辉，不屈其志，激清风于来叶者矣。

赞曰：厚秩招累，修名顺欲。确乎群士，超然绝俗。养粹岩阿，销声林曲。激贪止竞，永垂高躅。
赠徐山人
李洞（唐代）

徐生何代降坤维，曾伴园公采紫芝。瓦砾变黄忧世换，

髭须放白怕人疑。山房古竹粗于树，海岛灵童寿等龟。

知叹有唐三百载，光阴未抵一先棋。
挽王郎中五首
陈淳（宋代）

近甸勋劳著，中朝宠眷隆。
召从宗正贰，躐进户曹郎。
从橐方虚佇，生经遽不融。
睪如岩下息，万古俨公宫。
宝庆改元孟春中浣敬拜十贤於学宫谨哦唐律
汪统（宋代）

诗书流泽自宫墙，祀谨先贤配孔堂。
黄道中天临下土，清时群孔盛维扬。
固应弈世思功德，曾与皇家作栋梁。
生晚敢斯师轨躅，寒泉一勺荐春觞。
送经历庞世安
董天吉（宋代）

鹿门培隐德，凤穴产奇毛。曳组全家贵，谈兵此客豪。

书签沾雨湿，箭镝入云高。归到荆花下，春缸醉玉醪。
和珣上人八首 其七
释德洪（宋代）

毁誉不入念，方知心已空。魔宫并虎穴，还与道场同。
湘江宴饯裴二端公赴道州
杜甫（唐代）

白日照舟师，朱旗散广川。群公饯南伯，肃肃秩初筵。

鄙人奉末眷，佩服自早年。义均骨肉地，怀抱罄所宣。

盛名富事业，无取愧高贤。不以丧乱婴，保爱金石坚。

计拙百僚下，气苏君子前。会合苦不久，哀乐本相缠。

交游飒向尽，宿昔浩茫然。促觞激百虑，掩抑泪潺湲。

热云集曛黑，缺月未生天。白团为我破，华烛蟠长烟。

鸹鹖催明星，解袂从此旋。上请减兵甲，下请安井田。

永念病渴老，附书远山巅。
答人吟
邵雍（宋代）

谁道闲人无事权，事权唯只是诗篇。
四时雪月风花景，都与收来入近编。
和朱君况卜居
孔平仲（宋代）

吾身当老此园中，世路崎岖几万重。且饱稻粱随雁鹜，尽将云雨付蛟龙。

求閒有志终须得，招隐何人肯见从。且为莆田朱处士，比邻先种七株松。
和天衣聪老五首
王之道（宋代）

绿杨芳草自年年，人老逢春重喟然。
六入傥能除旧习，三乘端许结新缘。
后秋兴八首中秋十九日，暂回村庄而作 其五
钱谦益（清代）

警跸遥闻出楚山，奋飞直欲诣行间。荒墩木叶谁家戍？浅水芦行何处关？

未得星驰追御宿，只凭露布涴愁颜。腐儒错莫从人笑，迟暮犹论耿邓班。
再和十首
刘克庄（宋代）

蔷薇难比况金沙，一种风标富贵家。
我有公评君记取，惜花须惜海棠花。
临高台
沈佺期（唐代）

高台临广陌，车马纷相续。回首思旧乡，云山乱心曲。

远望河流缓，周看原野绿。向夕林鸟还，忧来飞景促。
丹徒湾莫泊
谢晋（明代）

浦溆春潮去复回，客舟风阻未能开。半篷残雪留寒在，几树斜阳送晚来。

望阙心随云影度，思家愁听雁声哀。京师要拟明朝至，先向江神酹一杯。
菩萨蛮·春闺
徐灿（清代）

困花压蕊丝丝雨，不堪只共愁人语。斗帐抱春寒，梦中何处山。
卷帘风意恶，泪与残红落。羡煞是杨花，输它先到家。
又次韵和续成绝句
韩琦（宋代）

醉卧嵩云得句豪，岂知平地有风涛。应嗤病骥盐车重，终日长鸣只告劳。
句
陶弼（宋代）

假守昭平郡，公余访沿天。
留题郑山人
赵蕃（宋代）

昔到曾看竹，兹来待酌茶。
林深惊吠犬，路曲转修蛇。
爱客自不恶，教儿仍足佳。
半园如可买，欲种邵平瓜。
奉赠叶□郎新湖诗
汪仲阳（唐代）

平湖近辟千□□，物色如今满面新。风摆野花香扑扑，水澄丝柳影鳞鳞。

高低菡萏分红蕊，出没鵁鶄间白蘋。回首更看南北岸，不知何处不宜人。
再次沧江头二首
魏了翁（宋代）

野迥江空云意閒，清风唤客度东关。
掺掺竹柏青垂地，炯炯宾东玉立山。
酒为心知一开口，话逢理到两舒颜。
啸吟风月江头路，此意羲皇向上还。
戏题无常钟二绝
范成大（宋代）

著衫脱裤两浮休，切莫随渠认路头。
三尺蒲牢关底事，寻声接响大悠悠。
仪真呈友人
刘宰（宋代）

近闻李郭舟，送往涉重湖。
我欲与之俱，鷁飞过宋都。
死生见交情，嗟我朱东隅。
归来整杖屦，颜厚见彼姝。
念昔担簦日，篮缕出无襦。
公子载与归，樽酒日相娱。
所愧身为客，如彼绕树鸟。
食苹鹿在野，呦呦呼其麢。
鸿雁稽来书，提壶空劝沽。
输君山中行，梅梢嗅紫萸。
又有好事人，开宴勤招呼。
翻然弃舟楫，躣马问长途。
嗟我困行役，胜游那能觎。
方今神圣君，南风歌自虞。
所须贤与能，搜罗遍八区。
公等梁栋姿，咳唾玉与珠。
尚从山泽游，此理良可吁。
翻思六月息，岂即非南图。
料公赐环日，祸转当仁胡。
愿借尚方剑，先斩张禹颅。
小子虽不敏，敢效一得愚。
宿云门寺
宋之问（唐代）

云门若邪里，泛鹢路才通。夤缘绿筱岸，遂得青莲宫。

天香众壑满，夜梵前山空。漾漾潭际月，飗飗杉上风。

兹焉多嘉遁，数子今莫同。凤归慨处士，鹿化闻仙公。

樵路郑州北，举井阿岩东。永夜岂云寐，曙华忽葱茏。

谷鸟啭尚涩，源桃惊未红。再来期春暮，当造林端穷。

庶几踪谢客，开山投剡中。
绍兴十三年发皇后册宝十三首
佚名（隋代）

窈窕其容，淑嫕其姿。
烂其如云，瞻我母德。
日天之妹，作合惟宜。
粲然舞扑，畴不肃祗。
同诸子赊月台玩月因怀知微
李之世（明代）

同舟嗟靡及，复此念离群。今夜高台月，随波流照君。

空阶疑积水，花影乱苔文。目极江门树，依依隔暮云。
登吴山留题承天观
吴讷（元代）

满目尽楼台，路从山顶来。潮生沙岸没，云破海门开。

官舍笼鹅去，道人骑鹤回。题诗向何处，石壁扫苍苔。
夜坐
晁说之（宋代）

氛浊暑伏叹，夜久神宇清。
鱼跃远池响，萤飞深竹明。
扬州妙歌舞，驻跸盛公卿。
植杖看牛斗，今年当太平。
九月廿三日江行回望乡国不胜悲恋
殷奎（明代）

敢废君臣义，难忘子母恩。驱驰劳岂惮，定省礼须存。

谁附崇儒选，才同谪宦论。转蓬江海迥，洒泪望吴门。
韦蟾（一作寄怀韦蟾）
李商隐（唐代）

谢家离别正凄凉，少傅临岐赌佩囊。

却忆短亭回首处，夜来烟雨满池塘。
寓吟集
崔道融（唐代）

陶集篇篇皆有酒，崔诗句句不无杯。

醉来已共身安约，让却诗人作酒魁。
君马黄
区大相（明代）

君马黄，臣马骊。二马虽共逐，臣马驱以驰。走灭没，出权奇，谁当产者渥洼池。

踰昆崙，度月支，谁当相者孙阳师。珊瑚宝勒黄金羁，桃花锦障光陆离，路傍照耀幽并儿。

君马吉行三十里，臣马前驱为君死。千金台上未为恩，一顾尘中岂徒尔。

不辞四蹄践霜雪，西走咸阳东辽水。战罢初归玉塞群，功成更服天闲驷。

却笑周家八骏蹄，徒向瑶池御天子。
宿猿洞
徐凝（唐代）

万屋人家云阁下，一屏烟水石桥西。
粤王台怀古二首用王李二子韵 其一
黄佐（明代）

粤城秋日转觚棱，与客登台感废兴。孤鸟迥随云影没，野花寒废露华凝。

楼船有路天低海，剑玺无踪谷变陵。留得当年歌舞地，断猿清夜啸烟藤。
蝶恋花·急鼓初钟催报晓
元好问（金朝）

急鼓初钟催报晓。楼上今朝，卷起重帘早。环佩珊珊香袅袅。尘埃不到蓬莱岛。何用珠玑相映照。韵美形清，自有天然好。莫向尊前辞醉倒。
送学士钱先生奉使日南
童轩（明代）

金函封诏降殊方，共仰怀柔轶汉唐。万里清风驰使节，九霄春雨下蛮荒。

天低铜柱蛟云黑，路转珠崖蚌月光。珍重先生宣帝泽，会看重译尽来王。
题尤使君郡圃十二诗·参云亭
李庚（宋代）

元公来把麾，与发脱水戹。
当时游息地，危亭冠州宅。
梁栋宿寒云，去天才一握。
尚余手种木，甘棠思邵伯。
黄茅冈
程敏政（明代）

舣棹来登乱石冈，几间茅屋水天长。桑原麦垄人行处，曾是苏公旧猎场。
改祭修斋决疑颂
释遵式（宋代）

杀牛惭禴祭，黍稷本非馨。
斋诵真明德，何劳执礼经。
经西坞偶题
温庭筠（唐代）

摇摇弱柳黄鹂啼，芳草无情人自迷。日影明灭金色鲤，

杏花唼自青头鸡。微红奈蒂惹峰粉，洁白芹芽穿燕泥。

借问含嚬向何事，昔年曾到武陵溪。
太史报彗星没
郑清之（宋代）

老彗妖芒欲爇天，王良见迫为收鞭。
紫微一夜玑衡转，甘雨祥风到野田。
甲辰仲冬赋呈葵园师 其一
吴庆坻（清代）

大道委榛莽，率土无夷庚。群邪狎白日，中馗沸鼯鼪。

天步丁艰难，干国求良桢。外咨吾洲俗，上契三代程。

讲舍盛兴作，条教一再更。堂堂大国楚，匪独文儒鸣。

缅维咸同间，龛难多书生。流风笃忠悱，馀芳扇湘蘅。

如何兰渐滫，异说恣纵横。乱苗必恶莠，谁为折其萌。

贱子忝持节，擿埴嗟冥行。握枢在宗圣，致用先穷经。

畔道文必黜，析疑经始明。但严泾渭别，无召水火争。

钱朱企曩轨，历久垂芳声。材薄愧弗任，持禄常屏营。
次韵韩景贤承议自金陵沿檄宣歙道中见贻二首 其二
葛胜仲（宋代）

摇毫倾刻便成章，弱冠名标桂籍香。仓氏官閒聊自喜，荆州望重岂能方。

高谈不辨连三日，敏识空惊下五行。留落更烦勤慰谕，谁知宠辱渐能忘。
伤春二首拟近体 其一
周紫芝（宋代）

越罗初欲替茸裘，二月轻寒比麦秋。潘老凋疏空惜鬓，庾郎憔悴不禁愁。

催归燕子春何限，落尽桃花雨未休。谁遣少年随梦去，不教人似柳风流。
中隐堂二首
鲍同（宋代）

当年早有菟裘意，岁晚尘埃尚困予。
闻说龙江真可隐，欲将余日寄仙居。
梦与辛幼安遇于一精舍予赋诗一篇觉而记其卒章云它年寄书处当记卢仝穷因赋此诗寄之
周孚（宋代）

秋霜草花落，梦君浮屠宫。羁魂得清游，短章见深衷。

破屋仰见天，何人记卢仝。相逢大槐国，一笑仍匆匆。

与君十年交，九年悲转蓬。君行牛斗南，我在淮汉东。

修途缭山岳，此会何缘同。伏枕自叹息，衰怀托西风。

啾啾篱间雀，冉冉天际鸿。担簦亦何憾，吾生自当穷。

扁舟具蓑笠，久已藏胸中。它年君来时，苇间寻此翁。
祖典座往南岳
释子益（宋代）

寂寞相从恰四年，不曾谈著祖师禅。杖藜七十二峰去，点破潇湘水底天。
遍虚空界
释印肃（宋代）

和风周匝万花开，春雾蒙蒙锁绿苔。
世人寐语不知意，黄鹤楼前一赏梅。
送岳阳陈倅秩满还朝八首
廖行之（宋代）

闽为多士乡，三山最英特。
问学可经世，文章更华国。
公维太宰出，宅相有令德。
无忌独何人，犹能弭凶慝。
江楼月夜闻笛
刘沧（唐代）

南浦蒹葭疏雨后，寂寥横笛怨江楼。思飘明月浪花白，

声入碧云枫叶秋。河汉夜阑孤雁度，潇湘水阔二妃愁。

发寒衣湿曲初罢，露色河光生钓舟。
放鱼矶
曾几（宋代）

一丝公不挂，钓饵也怜渠。
旧日垂竿地，临流只放鱼。
雷阳道中即事 其一
李之世（明代）

食投荒店宿依营，半月山邮与水程。海外萑符方伏寇，江干流水为逃兵。

城过五漏门犹闭，日上三竿客未行。满眼风尘成底事，可怜书剑误儒生。
双流县见新月
顾印愚（清代）

蜀天雨后青如扫，凉月棱棱玉弓小。江渎池头不解看，客里蛾眉青更好。

江城薄暮人语稀，碧烟缭缭秋縠微。苍苔行尽见人影，不觉露下沾葛衣。

玉闺良夜捲帘坐，应是愁痕初月锁。素娥分影照离颜，咫尺晶梳念钗朵。

举头低头两沈吟，纤玦渐西更漏深。古来作客尽如此，看取铅泪承衣襟。
望龟峰
李纲（宋代）

饶阳景物犹武夷，岩石崛起多瑰奇。此峰厥状更诡异，举首曳瑰如灵龟。

穹隆曝甲正霜晓，蹒跚引气当晴晖。故知造化巧凝结，欲问所以良难推。

我疑龙伯钓溟渤，六鳌连引背负归。中途遗一尚赑屃，直欲赴海冠峨巍。

又疑清江使河伯，波涛相失留于斯。化为巨石峙千古，虽欲钻灼无由施。

茫茫神怪不可诘，但使风景增清辉。我来闽岭厌山水，见此还复伸双眉。

颇嗟行役不果到，侧身西望生长悲。
松源和尚赞
释智愚（宋代）

水庵室里争锋，一掌打得耳聋。从兹唤钟作瓮，灭却杨岐正宗。

自谓水庵可入，却言不识中峰。
赠文及先丈
屈大均（明代）

往日商山皓，相知有子房。英雄如女子，高尚亦君王。

今代无芝草，此翁惟羽觞。行年过八十，亦足傲淮阳。
李希武挽词
李之仪（宋代）

十年枯木不知春，每向尊前得可人。申叔共瞻云外翼，元宾岂可辙中鳞。

扬帆巨浸方期远，摧辐穷途定有因。后学从谁识头角，祇应遗藁可通津。
连朝
弘历（清代）

连朝云重宇，傍午霰霏春。作势才轻点，徐停复暗沦。

再坚寒浦冻，未改远山皴。伫览攒团意，优沾冀厚仁。
西方院
郭祥正（宋代）

欲出西方更少留，云泉都占一岩幽。劝僧洗净阁前竹，要看南山十里秋。
送刘司直赴安西
王维（唐代）

绝域阳关道，胡沙与塞尘。
三春时有雁，万里少行人。
苜蓿随天马，蒲桃逐汉臣。
当令外国惧，不敢觅和亲。
余自入山距出山五十五日竹屋青灯山阴杖屦忘其痴不了事矣随所赋录之得二十首 其十五 刘郎菜
徐瑞（宋代）

天台采药客，此地菜留名。流水年年恨，春风岁岁生。
整拭古琴
莫止（明代）

纷纷世上筝琶耳，古乐亡来孰经理。囊中幸有孤桐枝，絙以朱经差可喜。

猗兰自足继南薰，何用广陵传法指。有弦吾学陶公无，有心不与钟期死。

小斋柏子时一焚，便若置我山谷里。悠然直作羲皇人，月到窗前一泓水。
彭州萧使君出妓夜宴见送
羊士谔（唐代）

玉颜红烛忽惊春，微步凌波暗拂尘。
自是当歌敛眉黛，不因惆怅为行人。
秋兴
陆游（宋代）

淹速从来但信缘，襟怀无日不超然。
唤船渡口因闲立，待饭僧床得蹔眠。
冬至日晓雪庭桂一枝著花戏成长句
张镃（宋代）

居士归来百事嘉，木樨雪里也开花。麸金一掬枝头小，药玉千沟屋上斜。

境界许奇非浪得，色香俱静更何加。高寒似我休拈出，微笑从来少作家。
送庞子肃
沈亚之（唐代）

三年游宦也迷津，马困长安九陌尘。

都作无成不归去，古来妻嫂笑苏秦。
赋王立之家四梅
饶节（宋代）

化工辔六龙，风雷共推轨。谈笑却冰雪，咄嗟办桃李。

纷纷西园英，转眄即填委。独馀四种梅，冰玉自标致。

岂争滕薛长，未与管晏比。微风挽寒条，草木竞披靡。

蜡梅异天质，芳香辈兰芷。多叶美无度，胜韵洗贪鄙。

红梅拂晓妆，深浅自有体。单白亦闲淡，冷艳照流水。

初如王谢郎，雍容各簪履。出处岂皆同，一一竟可喜。

此花固不凡，俗眼自多眯。栽培或一遇，得此辄遗彼。

君家独兼有，班压万红紫。况当顿有前，朝暾媚窗几。

我无笔五色，为此了众美。安得九转丹，暂起来阳史。
同李川甫邹子家过张子言舍
何景明（明代）

白昼风雷过，城波静碧沙。湿云翻抱暑，西日半笼花。

元礼舟堪并，邹阳赋更嘉。同游仲蔚宅，杯酒重年华。
送祖择之
司马光（宋代）

人生荣与辱，百变似浮云。
自有穷通定，徒劳得丧分。
销愁唯有酒，娱意莫如文。
方寸常萧散，其余何足云。
西江月（西江月梦中作，觉后浑能省记，独欠第五句，因足成之。晓起大雪）
魏了翁（宋代）

一段同云似练，更无剩幅间边。玉娥不怕五更寒。剪就飞花片片。

酒里吟边竞爽，枝头枝底争妍。入春无物不芳鲜。只我依然颜面。
夜发分宁寄杜涧叟
黄庭坚（宋代）

阳关一曲水东流，灯火旌阳一钓舟。
我自只如常日醉，满川风月替人愁。
元日过黎氏清泉书院
佘世亨（明代）

冉冉春云覆短墙，洞门天远自风光。红桃碧柳山初暖，翠竹黄鹂昼自长。

南国阳和生瑞蔼，西风浩荡送幽香。小车莫厌频来往，几度寻芳恣老狂。
孝贤皇后陵酹酒
乾隆（清代）

那能恝尔去，仍趁便而来。
言念曾齐案，奚堪更酹杯！
草犹逮春绿，松不是新栽。
旧日玉成侣，依然身傍陪。
题戴文进西湖图
刘泰（明代）

钱塘西湖天下奇，浮光万顷澄琉璃。
仙宫佛刹涌金翠，箫鼓之琉闻四时。
六龙扶日消春雾，画船撑过茅家埠。
吴姬双唱遏云歌，惊散鸳鸯与雁鹭。
水亭入夏薰风来，镜里荷花高下开。
蔗浆酪粉出冰碗，对花一饮三百杯。
梧桐叶脱属秋至，篮舆寻僧灵隐寺。
深洞老猿呼不应，和得宾王旧诗句。
玄冥剪水落九天，孤山突若银螺然。
玉骢驼醉探春去，红椒已破疏篱边。
戴进胸中有丘壑，挥洒新图使人愕。
羊肠路口树阴阴，鸭嘴滩头沙漠漠。
和靖东坡不可逢，白云常护青芙蓉。
寄谢山灵莫相拒，早晚来听烟际钟。
杂兴三首 其二
方一夔（宋代）

漫向松边倚瘦筇，一生襟抱与谁同。照人不老古今月，送客多情南北风。

才尽悬知诗作祟，数奇莫与命争穷。冶金百炼今无几，休向人前说事功。
九月二十五日仲至携酒与客相过因为作生日次韵春时所赠
韩淲（宋代）

名胜相从餐菊英，楚骚情味是三生。会逢其适论奇字，进退之间付濯缨。

览德凤凰非苟集，俟秋蟋蟀也须鸣。诞弥俾尔耆而艾，况复村酤煮芋羹。